Prezident Shayxontohurda qurilayotgan istirohat bog‘iga keldi

Shavkat Mirziyoyev Shayxontohur tumaniga tashrifi davomida Beltepa va Jarariq ko‘chalari kesishgan joyda barpo etilayotgan ko‘ngilochar istirohat bog‘i qurilishini ko‘zdan kechirdi. Bu haqda O‘zA xabar tarqatdi.
Mazkur bog‘ konsepsiyasida milliy me'morlik an'analari va zamonaviy shaharsozlik talablari uyg‘unligiga alohida e'tibor qaratilgan. Bog‘ hududi 10 gektar bo‘lib, bu yerda ko‘ngilochar maskanlar, zamonaviy attraksionlar, bionik ayvonlar, qishki bog‘, charxpalak, musiqali favvoralar, skeytbord va chang‘i uchish joylari, velosiped yo‘laklari, istirohat bog‘i bo‘ylab dor yo‘li, kafelar, 5 qavatli avtomobillar turar joyi qurilishi rejalashtirilgan. 
Ushbu bog‘dagi yopiq ko‘ngilochar maskanlar yilning to‘rt faslida ham odamlar hordiq chiqarishi uchun keng imkoniyat yaratadi. Bog‘ hududiga quyosh energiyasi yordamida ishlaydigan yoritish ustunlari va zamonaviy soyabonlar o‘rnatiladi. 
Hudud musaffoligini ta'minlash maqsadida boqqa kashtan, qarag‘ay, yapon saforasi, magnoliya, dub, qayin kabi havoni tozalovchi va kislorod bilan boyituvchi daraxtlar, turli butalar ekiladi. 
Istirohat bog‘ida umumxalq bayramlari, ommaviy tomoshalar, konsert dasturlari, ko‘rgazma va forumlar, sport musobaqalari o‘tkazish imkoniyati yaratiladi. O‘g‘il-qizlar uchun turli hunarmandlik, sport to‘garaklari, mahorat darslari tashkil etiladi. 
Loyihani amalga oshirish uchun birinchi bosqichda 18 million dollar, ikkinchi bosqichda 22 million dollar mablag‘ o‘zlashtirilishi mo‘ljallanmoqda. 
Bog‘ning birinchi bosqichini 2018 yilda, ikkinchi bosqichini 2019 yilda foydalanishga topshirish rejalashtirilgan. Ko‘ngilochar bog‘ to‘liq ishga tushgach, 350 kishi ish bilan ta'minlanadi. 
Davlat rahbari bog‘ loyihasi bilan tanishar ekan, mazkur maskan poytaxt aholisi va mehmonlarning sevimli dargohlaridan biri bo‘lishi kerakligini, odamlar hordiq chiqarishi uchun barcha zarur qulayliklar, atrof-muhit musaffoligini ta'minlaydigan infratuzilma barpo etish lozimligini ta'kidladi. 
«Bizning eng muhim vazifamiz – odamlarning fidokorona mehnati va dam olishi uchun munosib shart-sharoitlar yaratishdan iborat. Bu yerda sayr qilish uchun imkoniyat yaratish va turli attraksionlar o‘rnatish bilan cheklanmay, bu maskanni katta-yu kichik uchun sevimli hordiq maskaniga aylantirish zarur», dedi Shavkat Mirziyoyev. 
Mutasaddi rahbarlarga qurilish ishlarini sifatli amalga oshirish, obodonlashtirish ishlarida manzarali daraxt va butalarni ko‘proq ekish bo‘yicha zarur ko‘rsatmalar berildi. 
Prezident ko‘rsatmalariga muvofiq poytaxtimizda bunyod etiladigan Qoraqamish istirohat bog‘i, «Eski shahar» savdo markazi, ko‘p qavatli turar-joylar, talabalar milliy ilmiy-ma'rifiy markazi, Islom madaniyati markazi loyihalari yanada takomillashtirildi. 
Toshkentning Islom Karimov ko‘chasida 3,5 ming o‘rinli Universal sport saroyi, Maxtumquli ko‘chasida Ashxobod bog‘i, Shayxontohur tumanida zamonaviy savdo markazi, Alisher Navoiy nomidagi O‘zbekiston Milliy bog‘ida Yozuvchilar uyushmasi binosini qurish bo‘yicha loyihalar ishlab chiqildi. 
Davlat rahbari ushbu loyihalar bilan tanishdi, ularning qurilishini tezlashtirish bo‘yicha mutasaddilarga tegishli topshiriqlar berdi.